SL Uradni list Evropske unije C 76/28

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 76/06)

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„SCOTTISH FARMED SALMON“

ES št.: UK/PGI/105/0141/25.05.2006

ZOP ( ) ZGO ( X )

Zahtevana(-e) sprememba(-e):

Postavka(-e) specifikacije:

Ime proizvoda Opis proizvoda Geografsko območje Dokazilo o poreklu Metoda pridobivanja Povezava Označevanje Nacionalne zahteve

Sprememba(-e):

Opis: Namen spremembe je, da se v specifikacijo ZGO vključi ekološko pridelavo gojenega škotskega lososa. Sedanje besedilo opisa proizvoda se spremeni tako, da se vanj vključi ekološko gojeni losos.

Metoda pridobivanja: Del specifikacije, ki opisuje metodo pridobivanja, se razširi tako, da zajame tudi podrobnosti pridobivanja gojenega škotskega lososa z ekološko vzrejo.

Metoda pridobivanja ekološko gojenega škotskega lososa je v skladu s pravili iz Uredbe Sveta (ES) št. 834/2007 (2) ki zadeva ekološko pridelavo, in zlasti člen 15 o pravilih pridelave v ribogojstvu.

ENOTNI DOKUMENT

UREDBA SVETA (ES) št. 510/2006

„SCOTTISH FARMED SALMON“

ES št.: UK/PGI/105/0141/25.05.2006

ZOP ( ) ZGO ( X )

Ta enotni dokument zajema glavne elemente specifikacije proizvoda za informativne namene.

1. Ime:

„Scottish Farmed Salmon“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda

Skupina 1.7 – Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

Konvencionalno gojeni škotski losos mora biti značilen za svojo vrsto, Salmo Salar (atlantski losos). Gojeni škotski losos je skladne oblike. V pogledu od strani mora imeti zaokroženo površino trebušnega dela telesa in mišičevje telesne stene ne sme kazati očitne nagnjenosti k sesedanju po odstranitvi drobovja. Gojeni škotski losos je srebrne barve z odsevom mavričnih barv. Intenzivnost barve mesa mora biti najmanj stopnje 26 po Rochevi lestvici.

Gojeni škotski losos je čvrst, struktura mesa je vlaknasta do gladka in enakomerna. Okus se ne spreminja, kar je rezultat hitrega ohlajevanja neposredno po ulovu.

Zgornji opis velja tudi za ekološko gojenega škotskega lososa, le da v tem primeru ni predpisana najmanjša intenzivnost barve mesa po Rochevi lestvici.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Losos se krmi z uravnoteženimi obroki na osnovi ribje moke in ribjega olja, da se zadosti vsem njegovim prehranskim potrebam.

Ekološko gojene škotske losose se krmi z uravnoteženimi obroki na osnovi predelanih ribjih stranskih proizvodov, ribje moke in ribjega olja, za katere organi, kakršen je Marine Stewardship Council (MSC), potrdijo, da so trajnostni, ter s proizvodi kmetijskega izvora, ki so potrjeno ekološko pridelani.

3.5 Posebni proizvodni postopki, ki jih je treba izvajati na opredeljenem geografskem območju

Proizvodni postopek (tako za konvencionalno kot za ekološko pridelanega lososa) se lahko razdeli na tri faze, ki morajo v celoti potekati na opredeljenem geografskem območju. Prva faza vključuje vzrejo rib od iker do dvoletnih lososov in v celoti poteka v sladkovodnem okolju. Dvoletni lososi se nato prenesejo v morske ograde ali cisterne v zalivih ob škotski obali za obdobje od enega do dveh let, v primeru ekološko gojenega škotskega lososa pa za obdobje od enega leta do dveh let in pol. Konvencionalno gojeni losos se krmi z uravnoteženimi obroki na osnovi ribje moke in ribjega olja, da se zadosti vsem njegovim prehranskim potrebam. Ekološko gojeni škotski losos se krmi z uravnoteženimi obroki na osnovi predelanih ribjih stranskih proizvodov, ribje moke in ribjega olja, ter s proizvodi kmetijskega izvora, ki so potrjeno ekološko pridelani.

Zadnja faza zajema humani ribolov lososa z metodami, s katerimi se zagotovi, da so živali hitro omamljene in izkrvavljene. S tem se zagotovi tudi visoka kakovost in higieničnost mesa. Lososu se čim hitreje odstrani drobovje, nato pa se ga ohladi na temperaturo pakiranja 0–2 °C ter zapakira v škatle ali zaboje za hrano, ki ščitijo proizvod med prelaganjem, skladiščenjem in prevozom. Proizvod se skladišči in ponudi potrošnikom v skladu s strogimi higienskimi standardi, vključno z nadzorovano temperaturo 0–2 °C.

Neodvisni nadzorniki dosledno zagotavljajo kakovost konvencionalno in ekološko gojenega škotskega lososa. Ribogojnice in pakirnice so pogosto izpostavljene naključnim in podrobnim preverjanjem in presojam.

3.6 Posebna pravila za rezanje, ribanje, pakiranje itd.

—

3.7 Posebna pravila za označevanje

Uporaba označbe „Scottish Farmed Salmon“ se dovoli za celotno paleto proizvodov, predstavitev in jedi iz gojenega škotskega lososa, vključno s pripravljenimi obroki, lososovo peno in lososovo pašteto, pri čemer mora biti na embalaži obvezno naveden kraj proizvodnje (skupaj s sklicem na proizvodni postopek).

Da bi se izognili diskriminiranju interesov škotskega divjega lososa, vlagatelji izjavljajo, da nadaljnja uporaba izrazov „prekajeni škotski divji losos“ in/ali katera koli druga kombinacija izrazov „škotski“ in „losos“ v zvezi z divjim lososom ne bo na noben način prizadeta, če se te divje losose lovi na Škotskem in če je uporaba teh izrazov pri označevanju embalaže takšna, da preprečuje zavajanje kupcev v zvezi z zaščiteno geografsko označbo.

4. Jedrnata opredelitev geografskega območja:

Zahodna obala celinske Škotske, Western Isles, Orkneyski otoki in Shetlandsko otočje.

5. Povezava z geografskim območjem:

Tako za običajne kot za ekološko gojene ribe pomeni opredeljeno območje edinstveno okolje, v katerem se razvijejo posebne značilnosti gojenega škotskega lososa.

5.1 Posebnost geografskega območja

Čiste obalne vode in zaprti zalivi so idealno okolje za gojenje lososov. Za to okolje je značilen velikih pretok vode v morskih zalivih in kotanjah, zaradi česar nastajajo močni tokovi in se izmenjujejo velike količine vode. Zaradi minimalnega nihanja povprečne letne temperature vode je to stabilno življenjsko okolje za ribe.

Škotski biologi se že več kot 150 let trudijo izboljšati uspešnost drstenja divjega lososa. Prvi poskusi inkubacije in izleganja lososovih iker segajo v leto 1838. Leta 1890 je na Škotskem delovalo 18 valilnic. Od tega obdobja do šestdesetih let 20. stoletja so se to znanje in ribogojske spretnosti z izkušnjami razvijale dalje, vse do začetka proizvodnje škotskega lososa v prvi ribogojnici, ki je bila ustanovljena izključno v ta namen v Loch Ailortu v grofiji Inverness leta 1969.

V poznih sedemdesetih in zgodnjih osemdesetih letih se je zaradi več izkušenj in boljšega financiranja obseg dejavnosti močno povečal in naraslo je število udeleženih podjetij. Na tej osnovi se je količina pridelanih rib hitro povečala. Od zgolj 600 ton, pridelanih leta 1980, je ta številka narasla na 32 500 ton leta 1990 in skupno 115 000 ton leta 1998. Zaradi hitrega širjenja proizvodnje v tem sektorju se je povečalo tudi število zaposlenih v Škotskem višavju in na škotskih otokih. Danes je v proizvodnji gojenega škotskega lososa neposredno zaposlenih kar 4 000 ljudi.

Čiste obalne vode in zaprti zalivi gojenim škotskim lososom omogočajo življenjski prostor in prehrano, medtem ko se s strokovnimi ribogojskimi veščinami zagotovi, da vsak losos doseže in ohrani odlično kakovost.

5.2 Posebnost proizvoda

Gojeni škotski losos je skladne oblike z značilno čvrsto strukturo mesa. Riba je skladnega okusa in brez odvečne maščobe.

Sposobnost uspešnega trženja ter prilagajanja spreminjajočim se zahtevam trga in potrošnikov je pomembno vplivala na uspeh te panoge. Ključno vlogo pri tem je imelo poudarjanje visoke kakovosti. Kakovost je dejansko postala geslo vseh proizvajalcev gojenega škotskega lososa in nujen pogoj, kar dokazuje tudi znamka Label Rouge, ki jo sme nositi gojeni škotski losos.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO).

Opredeljeno območje je edinstveno okolje, v katerem se razvijejo posebne značilnosti gojenega škotskega lososa. Med te spadajo zlasti:

— Velik pretok vode v morskih zalivih in kotanjah, ki povzroča močne tokove, zaradi katerih ribe nenehno plavajo. Rezultat tega je značilna čvrsta struktura mesa brez plasti odvečne maščobe.

— Velik pretok vode zagotavlja dobro preskrbo s kisikom, ki zvišuje stopnjo metabolizma pri lososu ter ugodno vpliva na njegovo velikost in težo.

— V visokokakovostni oceanski vodi severnega Atlantika losos raste enakomerno in doseže pravilno obliko.

— Majhna nihanja v povprečni letni temperaturi vode pomenijo, da se lahko riba goji v stabilnem okolju, iz česar izvirata enakomerna in značilna okus in struktura brez priokusa žaltavosti.

Gojenega škotskega lososa zelo visoko cenijo vodilni kuharski mojstri, gastronomski kritiki in ozaveščeni potrošniki povsod po svetu. Ugotovitve potrošniških raziskav so dokazale izjemen sloves gojenega škotskega lososa zaradi njegove kakovosti, skladnosti in okusa.

Sklic na objavo specifikacije

(Člen 5(7) Uredbe (ES) št. 510/2006)

http://www.defra.gov.uk/foodrin/foodname/pfn/products/documents/scottish-salmon-pgi.pdf

(1) UL L 93, 31.3.2006, str. 12.

(2) UL L 189, 20.7.2007, str. 1.